**TASAF KUTOA RUZUKU YA NYONGEZA KWA KAYA MASKINI ZA WATU WENYE WALEMAVU**

Mfuko wa Maendeleo ya Jamii (TASAF) kupitia Mpango wa Kunusuru Kaya Maskini unatazamia kuanza kutoa ruzuku ya nyongeza kwa kaya ambazo zina watu wenye ulemavu ili kuziwezesha kaya hizo kukidhi mahitaji ya watu hao na kupunguza athari zinazotokana na ulemavu.

Ruzuku hii itatolewa baada ya TASAF kukamilisha zoezi la kuhakiki wa kaya zenye watu wenye ulemavu na kuingiza taarifa zao kwenye mfumo, zoezi ambalo limetekelezwa kwa siku nne kuanzia tarehe 8.05.2022 hadi tarehe 11.05.2022 kupitia mikutano mikuu ya vijiji inayoendeshwa na Wawezeshaji wa Mpango huo wa Kunusuru Kaya Maskini kutoka katika Halmashauri ya Wilaya Bukoba ambapo wawezeshaji hao wanataja aina za ulemavu unaotambuliwa na Mpango kisha wanavijiji wanabainisha kaya zenye watu hao na baadae wawezeshaji wanazidodosa kaya hizo na kuingiza kwenye mfumo taarifa za watu hao wenye ulemavu.

Hayo yameelezwa na Mratibu wa TASAF wa Halmashauri ya Wilaya Bukoba ndugu Meza Ally kisha akabainisha kwamba ulemavu ambao unatambuliwa na Mpango huu wa Kunusuru Kaya Maskini ni pamoja na ulemavu wa viungo kama vile miguu, mikono, kibiongo kikali, kupooza, ukoma, mbilikimo asiyweza kufanya kazi, kichwa kikubwa na mgongo wazi, ulemavu wa kuona, ualbino, ulemavu wa kusikia na ulemavu wa akili au ugonjwa wa akili.

“Watu wenye ulemavu wanaohakikiwa ni wale ambao taarifa zao zilijazwa wakati wa zoezi la utambuzi wa kaya maskini. Lakini endapo kuna kaya masikini ambazo zina walemavu na hawakuandikishwa katika lile zoezi la utambuzi kaya hizo zitapaswa kujaza fomu ya marekebisho ya taarifa za walengwa wa TASAF” alieleza ndugu Meza.

Ruzuku ya nyongeza kwa kaya maskini zenye watu wenye ulemavu itaanza kutolewa katika Kipindi hiki cha Pili cha Mpango wa Kunusuru Kaya Maskini.